钦定古今图书集成/明伦汇编/家范典/第046卷 > 春秋四传 > 《宋杀其世子痤》
## 钦定古今图书集成/明伦汇编/家范典/第046卷 > 春秋四传 > 《宋杀其世子痤》

《春秋》“襄公二十有六年秋，宋公杀其世子痤。”

《左传》：初，宋芮司徒生女赤而毛，弃诸堤下。共姬之妾
取以入，名之曰弃，长而美。平公入夕，共姬与之食。公
见弃也而视之尤姬，纳诸御嬖。生佐，恶而婉。太子痤
美而很，合左师畏而恶之。寺人惠墙、伊戾为太子内
师而无宠。秋，楚客聘于晋，过宋，太子知之，请野享之。
公使往。伊民请从之。公曰：“夫不恶女乎？”对曰：“小人之
事君子也，恶之不敢远，好之不敢近，敬以待命，敢有
贰心乎？纵有共其外，莫共其内。臣请往也。”遣之。至则
坎，用牲，加书征之，而骋告公曰：“太子将为乱，既与楚
客盟矣。”公曰：“为我子又何求？”对曰：“欲速。”公使视之，则
信有焉。问诸夫人与左师，则皆曰：“固闻之。”公囚太子，
太子曰：“唯佐也能免我。”召而使请曰：“日中不来，吾知
死矣。”左师闻之，聒而与之语，过期，乃缢而死。佐为太
子，公徐闻其无罪也，乃烹伊戾。左师见夫人之步马
者，问之，对曰：“君夫人氏也。”左师曰：“谁为君夫人？余胡
弗知？”圉人归，以告夫人。夫人使馈之锦与马，先之以
玉，曰：“君之妾弃，使某献。”左师改命曰：“君夫人。”而后再
拜稽首，受之。

《胡传》：杀世子母弟直书君者，甚之也。宋寺人伊戾为
太子内师，无宠，谮于宋公而杀之，则贼世子痤者寺
人矣，而独甚宋公何哉？谮言之得行也？必有嬖妾配
嫡以惑其心，又有小人欲结内援者以为之助，然后
爱恶一移，父子夫妇之间不能相保者众矣。尸此者
其谁乎？晋献公之杀申生，宋公之杀痤，直称君者，《春
秋》正其本之意。

〈大全〉高氏曰：“晋献公惑骊姬之谗而杀申生，宋平公听伊戾之言而杀子痤，汉武帝、唐明皇犹蹈之，以二君犹尔，晋、宋不足道也。自古谗人之为国患，虽其君之父子不能相保，况臣下乎？”家氏曰：“宋寺人伊戾，内连宫禁，外结大臣。其造谗而杀太子，宋平寻知其子之无罪，仅烹一伊戾，而芮、弃之宠爱向戍之权任不为之”衰，更立弃之子为太子，此人道之大变，《春秋》谨而识之，《榖梁》所谓“目君以著其恶”者也。传者称痤美而很，佐恶而婉，婉者巧于自结，很者疏于内交，佐日以亲，痤日以疏，以至于死。故居近君之地者，自处为难，隋炀所以倾勇，其事似之。勇则痤也，杨素则左师也。独孤后恶其子，杨素从而陷之，及隋文疾革乃悟，则已无及。由明不足以察奸，内外相煽而为谗故也。